LAVINA

Pozorišna predstava, 2 čina

Scena: Unutrašnjost jednospratne planinske brvnare okružene planinama. Kroz prozor se naziru ledenice koje vise sa krova. Dvije puške okačene na zidu. Kundaci okrenuti jedan prema drugom dok su vrhovi pušaka udaljeni.

Na lijevoj strani jedna soba.

Na sredini veliki dnevni boravak. Odmah pored otvorena vrata druge sobe. Ulazna vrata su tačno naspram. U dnevnom boravku je jedan prost kamin (ognjište). Pored njaga su uredno nasložena drva. Na podu su ćilimi a na zidu tapiserije. U dnevnom je na zidu okačen još i goč i udaraljka. Kao da čekaju dan kada će proizvesti zvuk.

Na lijevoj strani mlađi čovjek i mlađa žena spavaju u sobi.

U dnevnom boravku, pored kamina, starica drijema pogleda uprtog u tavan. Starac, njen muž, spava mrtvim snom.

Izgleda kao da nije živ.

U sobi desno stariji čovjek i starija žena spavaju.

Svi spavaju na podu.

Djelovi kuće nisu podijeljeni zidovima.

Cijela scena nije stvarna ...

Tišina je... ova osnovna tišina vlada do kraja predstave. Hod i promjene mjesta se obavljaju u tišini. Radnja se odvija kao u usporenom filmu. Govor će se do kraja izvoditi šapatom. Lica trebaju da prenesu gledaocima da nesmiju da govore glasno i da su uplašeni i zabrinuti.

Lica:

Starica: Oko sedamdeset godina. Prilično živahna. Ostavlja utisak da ne

privlači pažnju.

Starac: Oko osamdeset godina. Može da se kreće samo uz pomoć štapa.

Mlađa žena: Osamnaest godina, trudna.

Mlađi čovjek: Dvadeset godina.

Stariji čovjek: Pedeset godina.

Starija žena: Četrdeset pet godina.

Babica: Četrdeset godina.

Predsjednik (muškarac): Sedamdeset pet godina.

Žena član: Sedamdeset godina.

Muškarac član: Šezdeset godina.

Prvi stražar: Trideset pet godina.

Drugi stražar: Trideset pet godina.

Vrijeme: Današnje

Mjesto: Bilo koja zemlja.

Prvi čin

I

(Zora lagano rudi...

Ni pjesme pijetla ni glas nekog psa...

Vlada potpuna tišina...

Kako sviće postepeno unutra počinje nevjerovatna bjelina.

Uz to kao da se tišina pojačava...

Najprije ustaje starica, provjeravajući da li ostali još uvijek spavaju.

Tiho odlazi u toalet. Nakon nekog vremena dolazi do mjesta gdje je kuhinja i uzima nešto krišom i brzo ga pojede. Gleda naokolo da je neko ne zatekne. Mlađa žena se grči u krevetu mršteći se. Očito je da ima bolove, neodlučna je da li da probudi muža ili ne. Odustaje i ustaje iz kreveta.

Očito je da je u drugom stanju.

Starica primjećuje da mlađa žena dolazi.

Liježe u krevet punih usta. Pravi se da spava. Čak zbaci jorgan sa sebe kako bi se mlađa žena sažalila nad njom.

Mlađa žena nečujno hoda, najprije odlazi u dnevni boravak zatim u toalet.

Starica je prati pogledom.

Mlađa žena se nakon nekog vremena vraća u dnevni boravak, izgleda opuštenije...

I dalje pažljivo hoda.

Misli da starica još uvijek spava, pokriva je jorganom.

Starica zadovoljna što je postigla svoj cilj žvaće ono u ustima.

Mlađa žena liježe u krevet.

U tome ustaje stariji čovjek, izlazi iz sobe i vraća se.

Starica se i dalje pravi da spava. Zna da će se stariji čovjek vratiti i opet zbacuje jorgan sa sebe.

Nakon nekog vremena stariji se čovjek vraća.

Pokriva staricu jorganom. Prelazi u sobu. Liježe u krevet.

Starica otvara oči, trepće, okreće glavu lijevo desno, nešto razmišlja.

Mlađa žena se savija od iznenadnog bola. Očito da su joj porođajni bolovi opet počeli.

Mlađa žena (gurkajući muža rukom) Diži se!

Mlađi čovjek (pospano) Šta je?

Mlađa žena Stomak.

Mlađi čovjek Šta je bilo?

Mlađi čovjek Boli me.

Mlađi čovjek Idi u toalet.

Mlađa žena Išla sam.

Mlađi čovjek Pa?

Mlađa žena Opet je počelo... Plašim se...

Mlađi čovjek (ni sam ne vjerujući) Čega ima da se plašiš?

Mlađa žena Šta mi je?

Mlađi čovjek Sigurno si nazebla (zabrinuto) šta drugo može biti.

Tišina

Mlađi čovjek Kako si?

Mlađa žena Prošlo je.

Mlađi čovjek Nemaš se čega plašiti..

Mlađa žena U jednom trenutku... sam pomislila...

Mlađi čovjek Šta?

Mlađa žena Da su mi počeli bolovi.

Mlađi čovjek Ma daj, može li to...

Mlađa žena Ako nije a šta je ova bol..

Mlađi čovjek Za gasove si pomislila da su bolovi.

Mlađa žena Pomjera se. Udara.

Mlađi čovjek (Stavlja ruku ženi na stomak. Sretno se smješka) Baš lijepo.

Kao da je nestrpljiv.

Mlađa žena Mora se strpiti još koji dan.

Mlađi čovjek (drži ženu za ruku) Izbaci taj strah iz glave. Imaš još najmanje

mjesec dana. Nemaš se čega plašiti. Ovdje se još nije dogodilo

da se neko porodi prije vremena. Zar ti baba to nije rekla.

Mlađa žena Ali desio se porođaj prije vremena...

Mlađi čovjek Od koga si čula?

Mlađa žena Od babe.

Mlađi čovjek Davno je to bilo...

Mlađa žena Kakve veze ima što je bilo davno.

Mlađi čovjek (Ne pridajući važnost) Mi se nismo bili ni rodili...

Mlađa žena Živu su je u sanduk stavili, trudnu ženu...

Mlađi čovjek Tebi je to pričala?

Mlađa žena Čula sam dok je pričala tvojoj majci.

Mlađi čovjek To je davno bilo... više se nijednom nije desilo... treba da

spavaš još malo. (Mlađa žena zatvara oči, trudi se da zaspe.

Ovaj put je red na mlađeg čovjeka da se zabrine. Miluje je po

kosi. Zamišljen je. Vani se bjelina pojačala na maksimum.

Tišina je opipljiva,)

Mlađa žena (Otvara oči) A ako su mi stvarno počeli bolovi?

Mlađi čovjek Nemoguće.

Mlađa žena Zašto?

Mlađi čovjek Zato što su stari sve proračunali.

Mlađa žena Zar ne mogu da pogriješe?

Mlađi čovjek Ne.

Mlađa žena Zašto?

Mlađi čovjek Zato što bi im se greška obila o glavu.

Mlađa žena Ali... i ti si se uplašio...

Mlađi čovjek Normalno, zar ne?

Mlađa žena Ako je tako i moj strah je normalan.

Mlađi čovjek Nisam ni rekao drugačije. Ali tako se nešto neće desiti.

Svakako za dva dana prestaje svaka opasnost. Dotjerat će konje,

magarce, pse, krave, ovce, pijetlove i kokoške... Pa makar i na

tri mjeseca. Poslije ćeš se ti uz pucanj puške poroditi. Naša

beba će prvi put zaplakati. Nećemo se plašiti njenog plača.

Može vikati koliko hoće. Niko se neće plašiti njenog plača.

Zato što više neće biti opasnosti... (Počinje da miluje ženu po

kosi.) Svi će pjevati. Čak će i stari kꞌo letve pijani plesati na

sred sela. Tri mjeseca tačno. Tri mjeseca će to tako trajati.

Poslije, čim padne prvi snijeg, uzet ćemo našu bebu, preći

preko planina i otić odavde. Odgajat ćemo ga bez straha.

I oni što dolaze sa životinjama se vraćaju... zato što konji ržu,

magarci njaču, psi laju, krave muču, pijetlovi kukuriču,

kokoške kokodaču... da ti otkrijem jednu tajnu?

Mlađa žena Reci.

Mlađi čovjek Ovdje se više nikad nećemo vratiti. Baš kao i svi mladi koji su otišli prije nas... Otići ćemo i živjeti punim plućima...Bez straha...

sve dok ne osjetimo da nam se smrt bliži, e tek tada ćemo se

vratit. Baš kao i naši stari.

Mlađa žena Zar nećemo dolaziti ljeti?

Mlađi čovjek Ja ću dolaziti a ti i sin nećete. Zato što moramo donijeti hranu

za zimu onima što ovdje ostaju... šta bi radili ovoliki ljudi bez

brašna, šećera, soli...

Mlađa žena Sin reče... Otkud znaš da će biti sin? Možda bude ćerka.

Mlađi čovjek Možda... Onako rekoh...

Mlađa žena Ali ja ću poželjet da vidim majku i oca. Ne mogu izdržat da ih

ne vidim.

Mlađi čovjek Šta ih veže ovdje? Mogu poći sa nama.

Mlađa žena Onda neka pođu i tvoji? Ako svi krenemo ti se ne moraš vraćat.

Mlađi čovjek Moji ne mogu da idu. Znaš da su deda i baba došli ovamo da

umru... Pusti ti moje... Da mi vidimo naše dijete. Nek nam

dijete raste bez straha... (Ne primjećuje da je žena zaspala.)

Jedan stari mudrac je rekao: ,,Čovjek koji se plaši ne može

razviti maštu.“ Strah je stanje koje najviše pomuti čovjekove

misli. Ne dozvolimo da nam djeca žive u ovoj imaginarnoj

stvarnosti koja nas drži u strahu! Ne, ne, ne mogu ja to

dozvoliti... (Mlađi čovjek shvata da žena spava. Tiho ustaje i

prelazi u dnevni boravak. Starica se i dalje pravi da spava.)

Mlađi čovjek Baba, znam da ne spavaš.

Starica Šta je bilo sine?

Mlađi čovjek Nešto ću da te pitam.

Starica Pitaj.

Mlađi čovjek Prije neki dan si mami pričala... Pričala si joj o nekoj što se

porodila prije vremena... mnogo davno...

Starica (Sumnjičavo) Što to tebe interesuje?

Mlađi čovjek Žena mi se prepala.

Starica Zašto se prepala? Šta ima ona sa tim..

Mlađi čovjek Nema, ali eto uplašila se… Mlada je, neiskusna… Potresla se…

Ako ćemo pravo i mene je ta priča zainteresovala…

Starica (Likujući) Bila sam tada mlada, kao tvoja žena. Nas četiri

djevojke smo se udale u isto vrijeme. Sve smo imale

velike svadbe… Ali da bismo stupile u intimne odnose sa

muževima morale smo sačekati najmanje četiri mjeseca…

Stariji su nam svima objasnili. Nas tri smo uspjele da se držimo

dalje od svojih muževa… Ali njih dvoje je pogriješilo… Počeli

su se sastajati svaku noć… Poslije? Bolovi su počeli tri mjeseca

prije prestanka opasnosti. I onda je bilo šta je bilo.

Mlađi čovjek Šta je bilo?

Starica Pravila su jasna…Odmah se zvala babica… Tako je to bilo…

Sudije su pozvali i očekivana presuda je donijeta. Našu

prijateljicu su živu stavili u sanduk i zakopali.

Mlađi čovjek Šta je radio njen muž?

Starica Mnogo je suza prolio… Molio, kumio da ih spriječi. Čak je od

sudaca tražio da i njega sahrane sa njom… Ali su mu rekli da

ne može… I tako odbili su da ga sahrane zajedno sa ženom.

Mlađi čovjek I onda?

Starica Poslije tri mjeseca, kada je opasnost prošla, otvorili su joj grob.

Za našu drugaricu se nije moglo ništa uraditi.

Mlađi čovjek Ali to je tako neljudski.

Starica Da bi drugi preživjeli to se tako moralo uraditi.. Nisu smjeli

dovesti sve živo u opasnost, znajući da će nam se planine

sručiti na glavu… Šta se moglo drugo?

Mlađi čovjek Šta znam? Možda da joj se zavežu usta tokom porođaja. Tako

bi se utišala vika žene.

Starica Znaš da nam je zabranjeno da tako razmišljamo. Tako je bilo

prije tako je i sada. Mi žene smo to krišom probale. Kada? Kada

bi prošla opasnost i kada bismo se porađale jedna za drugom,

i dalje bi svuda bio muk kao da opasnost još traje… Kakvi su to

krici bili… Odzvanjalo je sa svih vrhova. Kao da smo dozivale

lavinu da nas zatrpa…Jedan vrisak djeteta je bio dovoljan da

svi nastradamo. I ne zaboravi da su i najnemilosrdnija pravila

na kraju u korist čovjekove sreće.

Mlađi čovjek Kakva mi je to sreća? Kakva to savjest može da opravda

ljudsku sreću zakopavanjem živog čovjeka.

Starica Ko ti je napunio glavu tim stvarima? Nemoj tebe da je briga za

to… Bilo i prošlo… Kao što kažu: ,,Bolja je jedna nesreća nego

hiljadu savjeta.” Možda je ta smrt učinila da se narednih

pedeset godina tako nešto ne ponovi…

(Mlađi čovjek nakon nekog vremena odlazi u toalet… Iz

susjedne sobe ustaje žena… Ustaje tiho iz kreveta. Dok

pokušava da probudi muža izlazi iz sobe kao da se iskrada.

Dolazi oči u oči sa staricom.)

Starica (Pokazujući na toalet) Sin ti je tamo…

Žena Zašto si budna?

Starica Gladna sam…

Žena (Ne obraća pažnju na rečeno) Spavaj još malo.

(Čovjek je takođe ustao i prilazi)

Starica (Vidi da joj sin dolazi ali se ponaša kao da ne primjećuje)

Ogladnjela sam… Gladna sam…

Žena Sve moram ja.

Starica Da me noge drže misliš da bih ti se molila.

Žena (Nešto spremi i pruža starici) Nemoj da prospeš po krevetu.

Starica Kada sam to prosula?

Žena Nisam rekla da si prosula nego nemoj da prospeš!

Starica Pa zašto mi govoriš nemoj da prospeš ako nikad nisam prosula?

Znači das am pažljiva…

Žena Prebacuješ mi bez potrebe…

Starica A ti ne pravi situaciju za to…

Žena Dobro onda, prebacuj.

Starica Neće mi ovo suho kroz grlo…

Žena Bože dragi.. sad će i čaj tražit!

Starica Dovoljno mi je i malo vode!

(Čovjek strpljivo sluša razgovor… Poprijeko gleda u ženu.)

Čovjek (Ženi) Imamo puno posla… Treba da se spremimo…

Žena Jesi li bio ovdje?

Čovjek Podiži sve..

Žena (Još tiše.) Kako da stignem od majke ti!

(Starica mimikom pokazuje čovjeku da mu je sin izašao iz

toaleta…)

Starica Vode!

|(Žena joj gunđajući daje vodu, zatim ide do mjesta gdje je kamin.

Bešumno pretura žar po kaminu… Vatra se vidno rasplamsava.

Čovjek prilazi starici i pomiluje je po obrazu… Starica mu se

pogledom žali na ženu. Čovjek je navikao, u stavu je kao da

kaže ,,Pusti”. Dolazi mlađi čovjek. Stariji čovjek sinu mimikom

govori da kaže ženi da ustane. Mlađi čovjek klimajući glavom

ulazi u sobu, saginje se i miluje ženu po kosi. Mlađa žena ga

hvata za ruku… ostaju jedno vrijeme tako sretni.)

Mlađi čovjek Kako si sada?

Mlađa žena Dobro sam…

Mlađi čovjek Rekao sam ti… (tišina) Ima puno posla. Dobro bi bilo da

ustaneš .

(Mlađa žena ustaje. Tiho posprema krevet. Sa mužem, koji je

čekao, prelazi u dnevni boravak. Dok mlađa i starija žena

serviraju hranu da se jede na podu, stariji i mlađi čovjek skidaju

puške sa zida. Iz torbe koju mu je donio sin, stariji čovjek vadi

pokazujući ih sinu i počinje da čisti pušku. Mlađi čovjek isto

kao i otac uzima drugu pušku i čisti je. Starija i mlađa žena kao

u usporenom filmu spremaju trpezu i ujedno pospremaju okolo.

U tome su obje puške očišćene. Sipaju čaj. Mlađi čovjek

pokušava da napuni pušku dok ga stariji čovjek sprečava,

mršteći se.)

Stariji čovjek Ne sada…. Nije još vrijeme…

Mlađi čovjek Kako je stanje sa vodom u koritu?

Stariji čovjek Prazno je još tri prsta…

(Kače puške na isto mjesto. Žene završavaju sa spremanjem

trpeze a mlađi čovjek ostavlja kutiju sa metcima blizu pušaka,

i posipa vodu ocu kako bi se umio… stariji čovjek se posušuje

peškirom.)

Mlađi čovjek Da pogledam korito?

Stariji čovjek Pogledaj.

(Mlađi čovjek tiho izlazi van. Nestaje. Žene stavljaju zadnje

stvari na trpezu.)

Mlađi čovjek (Dolazi. Pokazuje rukom.) Još oko dva i po prsta.

Stariji čovjek Dobro… Možda se danas napuni… Pa da pucamo… Najkasnije

će se napuniti do sutra veče.

Mlađi čovjek Daj Bože! Samo da ne zakasni!

Stariji čovjek Šta je ta žurba? Neka se ono napuni sa srećom pa neka pokasni

dva tri dana! Nikom se ne žuri!

(Za trpezom najprije sijeda stariji čovjek… zatim ostali.)

Stariji čovjek Zašto nisi probudila oca?

Starica Da jedemo na miru… Poslije ćemo mu dati… Da nam se ne

vrze oko nogu… Znate li kakav je on bio čovjek? Nikoga nije

slušao. Što bi stari rekli ,,Kad vuk starost dočeka.” Eto vidite…

Kad vuk ostara ovako mu se desi.

Starija žena Da svakom poželiš takog muža. Na sve misli.

Starica (Kiselo se smješka.) To ti misliš!

(Svi se trude da budu nečujni dok jedu i piju čaj. Mlađa žena

im dosipa čaj. Starica je pojela sve ispred sebe i gurkajući sina

rukom traži ponešto… povremeno gurka i unuka. Svi je

ignorišu. Odjednom se ispravlja starac na mjestu gdje leži…

Zbunjeno gleda u ove što doručkuju.)

Starica Priđi. (Ostalima.) Napravite mu mjesta da priđe… Hajde dođi...

(Rukom povlači sofru kako bi mu je približila.) Hajde.

(Stariji čovjek joj pomaže. Starica zorom pokušava da natrpa

nešto mužu u usta. Starac se mršti kao da uzima neki gorki

lijek.)

Starica (Podiže ruke prema gore i moli se.) Bože! Ne daj mi Bože da

dođem u ovakvo stanje! Kad dođe vrijeme tiho me uzmi k sebi…

Starac (Tišim glasom od ostalih, gotovo nečujno.) Svi su otišli…

I ja sam otišao…

Stariji čovjek Tata hajde jedi.

Starac Svi mladi su otišli. Više se neće vratiti nazad. A šta smo mi

uradili? Vratili se. Vraćali se stalno krajem zime. Radili po

cijelu zimu i sa zaradom, sa šećerom, brašnom, solju, repom i

pšenicom se vraćali… Da bi ovoliki narod jeo zimi… Svake

godine smo uspjevali da vas naučimo da budete tiši i da se

vratite sa nama. Sada smo tu za stalno. Zbog toga imam pravo

prvi da pucam. To se tako radi svake godine. I sada će tako biti.

Tako će biti i ubuduće…

Stariji čovjek Oče hajde jedi.

Starac Junak je onaj koji podnjivi dijete i vrati se. Onaj koji je odabrao

da se vrati uprkos ljepoti vikanja… Ima li ko među vama

da kaže nešto na račun mog junaštva? (Tišina.) Kada ćemo da

pucamo iz puške.?

Stariji čovjek Možda sutra oče.

Starac Prebacuju mi… Kao vratio se poput starog slona da na svojoj

zemlji umre.

Stariji čovjek Šta kažu da kažu. Ko zna zna. Ti si se ovamo vratio zato što

voliš svoju zemlju.

Starac (Plače.) Ako ćete pravo ni sam ne znam zašto sam se vratio…

(Odjednom.) Više mi ni hrana ni piće ne prijaju… Ni da pucam

iz puške…Ptice mi ne pjevaju… Je li to život bre…

Starica (Samo za sebe.) Pjevale su Boga mi, ako ćemo pravo. Samo

nabroj šta si proživeo! (Mužu.) Hajde ne lupetaj više, jedi!

Starija žena (Jedva čujno.) Dosadili su više!

Starac Prijatelju! Ako živiš moraš gristi, moraš pjevati! Tek tada

možeš reći da živiš.

Starica Viđali smo mi i dane kada su mu ptice pjevale… vodio ugodan

život... Kakve smo mi koristi imali od toga.

Starac Ako ne cijeniš, naravno da ni koristi nemaš.

Starica Ako je život lagodan gubi se volja i zaboravi se na vrijednost takog života. Svaki dan samo med da jedeš dosadio bi ti.

Starac Onda ono što nisi sama propjevala drugi su mjesto tebe pjevali!

Krivicu malo kod sebe taži!

Starica Sve mu na jezik udarilo! Dragi Bože daj da vidimo i dane kada ne može da pjeva (cvrkuće), više ja ne brinem. (Ljuti se.) Popij

čaj! Za čaj ti zubi ne trebaju! Eto i bez zuba ti nešto prođe u stomak… (Tiho)

Starac (Suprostavljajući se.) Stani bre ženo! Ne miješaj mi se u sve!

Starica Dobro ako je tako… Tuguj nad svojom nesrećom još malo! Plači! Plači! Biće ti lakše, plači!

(Dok starac nečujno plače ostali doručkuju… Razdanilo se potpuno… Kao da je sunce u sredini kuće… Starac pije čaj i završava sa doručkom… Ustaje i ide u toalet. Starija i mlađa žena pospremaju trpezu. Starac se vraća i sijeda. Dok mlađa žena u kuhinji tiho pere sudove starac mimikom od svoje žene traži cigaru.)

Stariji čovjek Daj mu!

(Starija žena mu pruža jednu cigaretu iz pakla koje je očito skrivala. Starac uzima cigaretu radujući se. Mimikom od sina traži da mu pripali. Stariji čovjek pali ocu cigaretu.)

Starac (Uvlači dim sa uživanjem. Zamišljen je. Sinu.) Ti nisi upoznao svog strica. Da je živ sada bi bio ovdje kraj mene. Dvije godine je bio stariji od mene… Bio je povučeno dijete… Uopšte nije pričao… Svi smo se plašili buke i da će buka izazvati lavinu. A on se najviše plašio.. (Pokazuje prstom po sobi.) Ležali smo jedan pored drugog… Ponekad se noću budio u graškama znoja.. Imao je košmare… Pitao bi ga šta je… Ne bi odgovarao… Jednog dana sam mu obećao da neću nikome reći i ispričao mi je svoje strahove… Pričao je da osjeća strah da će se sve završiti uz veliki prasak… ,,Mi možemo biti pažljivi koliko hoćeš, a šta ako neko drugi nešto pogriješi? U trenutku nas nema… Jedan prasak i nema nas! Ništa ne možemo uraditi, Bože kako je teško kada nema izlaza!” Plašio se I cijeli mu je život prošao u strahu. A strah ubija čovjeka… Razjeda… Strah ga iluđuje… Opet se tako jedne noći probudio… I kaže mi baš ovako: ,,Hoću da izađem napolje i da vičem iz sveg glasa. Ne mogu se suzdržati…” ,,Jesi li lud?” rekoh. ,,Šta ako nam se na glavu sruči? Svi ćemo umrijeti…Šta ti je sad, ti si se nekad plašio? Zar se više ne bojiš?” Rekao mi je: ,,Pukꞌo sam više od stalnog straha. Nade više nemam da se može živjeti bez straha! Bolje je umrijeti nego živjeti u strahu. Jednog dana ću početi da vičem iz sveg glasa…I tako ću se svih strahova osloboditi… Hoću da vičem!” ,,Dobro.” rekoh mu. ,,I mi ćemo se tako riješiti strahova…” Rekoh, nije da nisam , ali sam se poslije baš uplašio što jesam. Šta ako me shvati ozbiljno i počne da viče?

(Starac zaspe odjednom… Stariji čovjek uzima pepeljaru od svog oca. Mlađa žena, koja u tom trenutku pere sudove, savija se, lice joj se grči od bola… Mlađi čovjek zabrinut prilazi svojoj ženi.)

Mlađi čovjek (Da niko ne čuje.) Šta je?

Mlađa žena Ponovo je počelo…

Mlađi čovjek Proći će.

Mlađa žena Ne mogu da izdržim… (Ječi.) Ne mogu da izdržim…

Mlađi čovjek Moraš da izdržiš!

Mlađa žena Jače je od mene…

Mlađi čovjek Strpi se!

(Starica nešto sumnja i počinje da prati njih dvoje… Ali se ne odaje.)

Mlađa žena Šta da radim?

Mlađi čovjek Samo oni da ne primijete.

Mlađa žena Kako?

Mlađi čovjek Hajde idemo u našu sobu.

(Mlađi čovjek i mlađa žena polako prelaze u svoju sobu. Ulaze tiho u svoju sobu kao da se ništa ne dešava. Bolovi još traju.

Mlađi čovjek Kako si sada?

Mlađa žena Traje…

Mlađi čovjek Proći će.

Mlađa žena Izgleda je ono čega sam se najviše plašila. Ja do sada nikad nisam osjetila ovakvu bol… Ovo nije ništa drugo… Porođajni bolovi! Sto posto su porođajni bolovi! (Nečujno plače) Šta će biti? Šta da radimo?

Mlađi čovjek (Zabrinuto ali opet kaže…) Nisu! Nije ti vrijeme! Pred novu godinu smo bili skupa… još nema punih devet mjeseci. Još deset dana ima… (Računa na prstima.) Ima još mjesec dana do porođaja… Proći će.. Nemoj da si pesimista!

(Starija žena primjećuje da nema mlađe… Pogleda u sudove i pomišlja da ih je mlađa ostavila tek tako i ljuti se… Počinje da ih pere… Stariji čovjek delja neko drvo… Starica pokušava da sve pohvata šta se radi… Starac je u dubokom snu… Čak tiho hrče… Starija žena je oprala sudove.)

Starija žena (Posušuje ruke.) Jesi li video snahu?

Stariji čovjek Otišli su u sobu… Što pitaš?

Starija žena Ostavila je neoprene sudove…

Stariji čovjek Ne tovari joj puno posla… Porođaj joj se bliži.

Starija žena Kamo sreće da sam ja imala takvog svekra. Meni niko nije tako brinuo…

Stariji čovjek Opet ti o prošlosti…

Starija žena Kad sam ja u pitanju ućutkuješ me! A vidiš li, ja sad njih pazim! Oboje!

Stariji čovjek I pazit ćeš! To ti je posao! I naša djeca će paziti nas…

Starija žena Čudi me da se nadaš nečem takom od današnje omladine. Još kad dobiju dijete, vidjet ćeš. Kad odu da li će se ikad vratiti? Čije se dijete vratilo od mlađih generacija da se naše vrati?

Stariji čovjek Moje dijete je nešto drugo…Vratit će se…

Starija žena Hajde, možda tvoje dijete i bude htjelo da se vrati a hoće li mu žena dati? Vidiš li kako je gleda u vrh glave… Kao da nijedna do sada nije bila trudna, samo ona.

(Starica primjećuje da joj se sin i snaha prepiru. Pokušava da shvati o čemu se radi.. Dok sa druge strane prati ove u sobi.)

Stariji čovjek Nemoj da te opet uhvati bolest zvana svekrva!

Starija žena Kad istinu kažeš onda si zla svekrva, je li…

Stariji čovjek Ne duži… Znamo i tebe kada si bila mlada… Nisam zaboravio šta si radial mojoj majci… I dan danas je kinjiš…

(Tišina. Mlađu ženu su prošli bolovi. Muž joj peškirom briše znoj sa čela.)

Mlađi čovjek Eto vidiš prošlo je…

Mlađa žena Daj Bože!

Mlađi čovjek Hajde da se vratimo… Da ne posumnjaju.

( Mlađi čovjek i žena prelaze u dnevni boravak … Starica još nije skontala o čemu se radi.. očito je da se trudi… Mlađa žena odlazi do kuhinje.)

Starija žena (Pakosno) Ne muči se kćeri… Oprala sam ih…

Mlađi čovjek Malo joj se zavrtjelo u glavi majko.

(Mlađi čovjek sijeda pored oca… Uzima komad drveta i počinje da ga obrađuje. Završava jedno, spušta ga pored ostalih završenih komada i počinje novo. Mlađa žena pokriva starca i provjerava vatru u kaminu.)

Starica (Ustručavajući se.) Sineee… moram…

(Strariji i mlađi čovjek skaču sa mjesta. Očito je da ne znaju da starica može da hoda. Uzimaju je pod miške i vode u toalet.)

Starija žena (Ustaje za njima i zatvara vrata.) Crkla da Bog da!

Mlađa žena Makar kaže… Šta bismo radili da nam ne kaže?

Starija žena (Ljutito.) Šta da se radi? Trpjeli bi… Briga me ne bi bilo da ima neko da mi pomogne …

Mlađa žena Majko ne zamjeri mi… Baš sam okrupnjala… A opet se trudim da pomognem koliko mogu.

(Starija žena ne odgovara… Ćute. Stariji i mlađi čovjek dovode staricu kao da je vuku… Liježu je u krevet.)

Starica Bog vas nagradio! Za šta se uhvatili u zlato se pretvorilo! Da vam Bog svaku sreću da! Da ti Bog da zdravo i živo dijete!

Mlađi čovjek Ako Bog da baba… Samo na vrijeme da dođe, dan i sat! Tako bi se riješili strahova.

(Stariji i mlađi čovjek opet uzimaju da rezbare… Starica hoće da kine. Zatvara nos i usta i tiho kine.)

Ostali Nazdravlje!

Starica Da ste zdravo!

Starac (Odjednom se budi… Nastavlja priču o svom bratu tamo gdje je stao.) Rekoh mu ,,Ne! Ne možeš to da uradiš! Ne možeš da vičeš! Svi ćemo umrijeti! Kako ne pomisliš na to da ćemo svi umrijeti?” ,,Mislim ali ne mogu da se suzdržim… Hoću da izađem ispred vtrata i da se derem na sav glas…” Dok je ovo pričao shvatio sam da je tužan. Plakao je.. ,,Tako će smrt svih nas biti u mojim rukama…” Bože dradi kakav je to žar.. Nije se do sada vidjela takva strastvena želja za vikanjem. ,, Želim vikati cijelim svojim bićem. Ne mogu da odustanem od te želje, ne mogu se savladati.” A ja sam bio u težoj situaciji…

Svi smo imali isti strah… A moj je bio jači jer sam se plašio da će moj brat jednog dana početi da viče… Nisam skidao oči sa njega… Pratio sam ga i do toaleta… Stalno sam ga gledao sa molbom u očima… Kada bi uhvatio moj pogled stavio bi pesnicu u usta i stiskao zubima kako bi zaustavio vrisak… Jednom mi je rekao: ,,Više ne želim da vičem!” ,,Stvarno?” ,,Da.” reče. Kako sam se radovao, ne mogu da opišem… Nisam mogao suze da zadržim… No kada je nastavio da priča shvatio sam da se moj brat nije popravio. ,,Šta i da vičem i vičem, dokle mogu da vičem, vikanje me ne može zadovoljiti… Pucat ću iz puške! Da, da, pucaću iz puške! Pošto ove planine drugačije čuju kada se puca!” Aman, Bože moj… Brat mi je ludio polako… Očito.. Ništa se tu nije moglo. Otišao sam i ispričao ocu. ,,Dobro.” Reče otac, ,,Sakrit ću metke, bez njih ništa ne može.” ,,Ali.” Rekoh. ,,Nije ti to neka mjera predostrožnosti… Šta ako se iznervira? Ako ne bude pucao iz puške, ja mislim da će se naljutiti i da će početi da se dere.. Tata, svakako nam ne treba puška da bismo ostali bez daha… Jedan snažan vrisak je dovoljan da sve okonča. On je to naumio... Sve će nam sručiti na glavu…Ti još uvijek pokušavaš da pobjegneš od stvarnosti. Da bi ga zaštitio! Ali i ja sam ti sin. I ja ću umrijeti. I vi... povrh svega ako ga ne prijavimo i mi ćemo pored tebe biti krivi… Čak iako se oslobodimo opasnosti… Moraš to konačno da prihvatiš tata. Brat je poludeo. Ako ga ne prijavimo i obezbijedimo da se preduzmu mjere, sačuvaj Bože, skrenut će totalno... gdje ćemo, šta ćemo? Čim buka počne brda će nam se sručiti, ko će na spasiti? Kako je to sažaljenje? Zbog sažaljenja prema njemu ćeš da dozvoliš da svi umremo... Moraš da ga prijaviš pa neka mi je brat!” Otac je prvi put počeo ozbiljno da razmišlja…

(Starac opet spava.)

Stariji čovjek (Sinu.) Znaš li ovu priču?

Mlađi čovjek Kako da ne znam?

Starija žena Po koji put je slušamo!

Mlađa žena Ja sam je najmanje tri puta čula…

Starija žena Niko je nije slušao njegovu priču koliko ja… Kada smo odselili odavde i otišli, posebno prvih mjeseci, svaki dan sam je morala slušati. Ako ćemo pravo ta tuga ga nikad nije napustila… Mislim da ga nikad neće ni napustiti.

(Stariji i mlađi čovjek nastavljaju sa rezbarenjem.)

Starac (Budi se i nastavlja gdje je stao.) Otac se više nije opirao. ,,U pravu si!” reče… Otišao je i prijavio ga vijeću staraca… Nijemo su ga slušali… Dugo nisu ništa govorili.. Jer su se prvi put sreli sa takvom situacijom… Na to će moj otac: ,,Šta ćete uraditi sa mojim sinom? Imam pravo da znam…” Sudije su razmislile i ,,Ima li mjesta za šta ćete uraditi, zemljače! Očito je šta ćemo uraditi!” rekoše... ,,Nećemo valjda čekati da pomremo. Vezat ćemo mu usta, ruke, noge i opružit u jednom ćošku…” ,,Do kada?” ,,Dok ne prođe opasnost. Ne, ne, usta mu nećemo odvezivati nikako. Kako da vjerujemo nekom ko je pamet izgubio? Šta ako vrisne?“ A tata je pitao: ,,Kako čovjek može izdržati da ne jede i ne pije? Vi ga svjesno puštate da umre…” Uopšte ga nisu slušali. Odmah su ga uhvatili, vezali i opružili… Čuvari bi ga povremeno nahranili… Od straha da ne vikne kada bi mu strpali hranu u usta poklopili bi ih ogromnim ručerdama. Petnaest dana je to tako trajalo… Petnaest dana… Onda su došli i rekli: ,,Sin vam je umro!” Da li je umro sam od sebe ili su ga čuvari udavili, nikad nismo saznali… (Spava.)

Starica Prvi put sam se porodila kada je prošla opasnost… (Sinu.) Ti si se rodio… Kada je pao prvi snijeg, sve smo ostavili i otišli… Tamo gdje smo otišli jedno vrijeme smo bili tihi kao što smo bili i ovdje. Tamo smo izgradili jedno naselje od iseljenika… I tamo smo se držali istih navika. Mi iseljenici smo bili tihi i plašljivi… Starosedioci su nas mnogo voljeli… Davali su nam sve poslove… Što nismo znali reći ne, nismo se suprostavljali…Od onih koji bi nam za to dali nadoknadu prihvati li bi, od onih koji nisu ne bismo se bunili… Išli, dolazili, davali … Mi smo bili radnici na najtežim poslovima. Oni su bili mnogo drugačiji od nas. Bili su bučni i prgavi. Smijali su se na sav glas. Voljeli su nas ali nam nisu dozvoljavali da pričamo o ovom mjestu. ,,Prihvatili smo vas! Šta još hoćete? Eto radite! Nećemo dozvoliti da neko sabotira…“ govorili bi… Poslije smo dobili drugo dijete. Opet muško... Ali nije poživjelo… Za njim smo dobili djevojčicu… Ni ona nije poživjela… A što se tiče ovoga, počeo je da se mijenja. Govorio je da žali za bratom… Svaku noć je kući dolazio pijan … ,,Ova bol će me ubiti.” govorio bi. Vjerovala sam mu… Kasnije sam saznala da ide kod druge žene… ,,Zašto ideš?” kada bi ga pitala, odgovarao bi da od bola za bratom ne zna šta radi. I sve tako. ,,Ne pritiskaj me!“ Uspeo je da bude sa svim ženama u okruženju… Kao nije mogao da podnese bol za bratom… ,,Pusti me da se zamajem, u suprotnom bol će me potpuno skrhati.” govorio bi. Eto od muža sam naučila da su žene stvorene za utjehu muškaraca… Imali smo jednu staru komšinicu… Znala je da mi se muž švalera. Došla je jedan dan i rekla mi: ,,Postoji puno načina da se muž vrati kući!” ,,Umjesto što cmizdriš, saberi se i nasmijanog lica dočekaj muža!” Uradila sam kako je rekla… Video me nije… Poslije me savjetovala da mu kuham omiljena jela… Ali nije ih jeo kada bi došao.. čak ni omiljena jela… Zato što bi dolazio sit.. pijan i sit… kako je teško nahraniti sita čovjeka.. i to sam od muža naučila. Na kraju mi je iskusna komšinica pokazala i treći put. Ja i dijete ćemo povremeno da budemo bolesni… Tako sam shvatila da bolešću možeš da skreneš pažnju na sebe, posebno muževljevu… Neće biti dovoljno da samo dijete bude bolesno, jer bi ga ti svakako gledala i više ne bi bilo nade, moraš i ti!” Sve sam ovo sprovela i uspjela da vratim muža kući… A po cijenu čega! Ne gledajte ga sada što spava poput djeteta! Mnogo me je namučio, mnogo!”

(Mlađa žena se odjednom opet savija od bola. Savija se da se potpuno zgrči… Uz veliki napor prelazi u susjednu sobu. Za njom ide i muž, koji je primijetio situaciju.. Muž je svakako posmatra ali i starica je primijetila da se nešto dešava. Užasno pokušava sa shvati o čemu se radi.)

Mlađa žena Ne mogu da izdržim!... Aman Bože! Ne mogu da izdržim!

Mlađi čovjek Šta možemo? Strpi si!

Mlađa žena Ovo su porođajni bolovi… Shvati više! Aj Bože! Uradi šta god samo me spasi!

(Starica mimikom pokušava da kaže starijem čovjeku šta se dešava. Stariji čovjek shvata situaciju i usplahireno prilaze sinu… Starija žena ostaje bez glasa, zapanjena, kada ugleda staricu, za koju je mislila da je nepokretna, da hoda.)

Starica Sine!... Snaho!

Stariji čovjek Šta je majko?

Starija žena Hodala je! Majka ti je hodala!

Stariji čovjek Majko ti hodaš!

Starica Hodam li? Da, da hodam… Ostavite sada moje hodanje… Mlada se porađa!

Stariji čovjek Majko šta pričaš?

Starija žena Majka ti hoda!

Stariji čovjek Zar nisi čula šta kaže, ženo bre! Kaže da se mlada porađa!

(Svo troje prelaze u susjednu sobu… Sa užasom posmatraju neko vrijeme. Ne primjećuju dolazak ostalih. Mlađi čovjek konstantno mimikom govori ženi da bude tiha… dok se mlađa žena savija od bola.)

Stariji čovjek Šta je bilo sine?

Starija žena Je li se nešto desilo?

Mlađi čovjek Ma ništa…

Starija žena Vidi…

Mlađa žena Boli me stomak… (Trudi se da prikrije.) Sada će proći… (Sve oči su uprte u mladu ženu… Mlađa žena se trudi da prikrije bol… Ne izdržava više i klekne na pod.)

Starija žena Ovo! Ovo! Bože moj!

Mlađi čovjek Nije majko… samo je boli stomak…

Starija žena Daj Bože… Hoćeš li malo vode?

Mlađa žena Ne mogu više da izdržim… (Počinje da ječi.)

Mlađi čovjek (Rukom zatvara usta ženi.) Sada će proći.

Starija žena Neće proći…

Stariji čovjek Šta se dešava?

Mlađi čovjek Boli je stomak tata.

Starija žena Uopšte ne liči na bol u stomaku… Koliko puta sam se porodila… Ovo su porođajni bolovi!

Stariji čovjek Bože moj!

Starica Jesam li vam rekla!

Starija žena Šta će biti sada!

(Mlađa žena se smirila, prošli su je bolovi… Lice joj je u graškama znoja.)

Mlađi čovjek Jesam li vam rekao da će proći… Evo vidite prošlo je.

Starija žena Nije prošlo… Samo je pauza… Sada će početi opet…

Stariji čovjek Šta to znaš?

Starija žena Ako ja neću znati ko će? Iako većina nije živa, preko šest puta sam se porađala… Budimo iskreni, ovo su porođajni bolovi…

Mlađi čovjek Kako možeš biti sigurna majko?

Starija žena Izgleda nisi čuo! Pored tebe najmanje pet puta sam ovo proživljavala… (Opet ćute.)

Stariji čovjek Moramo biti sigurni…

Mlađa žena Prošlo je… Boleo me stomak, prošlo je.

Starija žena Tako to biva… Prvo boli pa prođe. Pa opet boli pa prođe. Poslije…

Mlađi čovjek Kako?

Stariji čovjek (Odlučno.) Idi zovi babicu…

Mlađi čovjek Ali…

Stariji čovjek Moramo je zvati. Ako nisu porođajni bolovi onda je sve u redu… Tako ćemo se svi smiriti… Bolje ostati budan nego zaspati sa strahom.

Mlađi čovjek Šta ako su porođajni bolovi?

Starija žena Onda će se računati da smo uradili ono što se od nas očekuje. Nema šta drugo, moramo zvati babicu. (Ćute još neko vrijeme.)

Stariji čovjek Ne možemo više biti odgovorni… Svaki minut koji prođe radi protiv nas. Moramo poštovati pravila.

Mlađi čovjek Ali.

Stariji čovjek (Odlučno.) Ne možemo dovesti u opasnost život svih nas. Ne smijemo zaboraviti da moramo javiti ukolio se pojavi neka nepravilnost… Pravila znamo… Ne možemo protiv pravila… Zovi babicu…

Mlađi čovjek Ne!

Stariji čovjek Treba je zvati!

Mlađi čovjek Nisu ovo porođajni bolovi! Dešavalo se i prije, kada bi izašla u toalet prošlo bi! Da sačekamo još malo….

Stariji čovjek Šta da čekamo? Da se porodi?

Mlađi čovjek Neće se poroditi!

Stariji čovjek Otkud znaš? Moramo biti sigurni. Zovi rekao sam.

Mlađi čovjek Majko stani! Ne dižimo uzbunu nepotrebno… Čekaj!

Stariji čovjek Šta da čeka? Gubiš vrijeme sine! Ne zadržavaj se! Idi i zovi!

Mlađa žena Majko stani! Prošlo je, vidi! Eto prošlo… Ništa mi nije! Kunem se, nisu ovo porođajni bolovi!

Starica Ako nisu porođajni zašto se plašiš kćeri? Babica će nam reći koje je stanje i svi ćemo se opustiti… Zar nije tako čedo moje?

Stariji čovjek Majka je u pravu… Moramo biti sigurni. To nam samo babica može reći…

Mlađi čovjek Šta ako su porođajni bolovi?

Starija žena Odgovor na to si dobio! Zar ne? Znaš da bismo bili kažnjeni ukoliko ne javimo na vrijeme. Znaš da bismo bili krivi ako sakrijemo ovako nešto…

Stariji čovjek (Odlučno.) Moramo biti sigurni… Ili ste imali odnose prije određenog dana?

Mlađi čovjek Tata zar misliš da sam toliko neodgovoran?

Stariji čovjek Ako je tako zašto sprečavaš da se zove babica? Reci mi zašto? Reci bre! Reci! Pričaj! Reci kad ti kažem! Reci, reci! Zar me ne slušaš? Reci bre!

(Stariji čovjek dolazi do sina i štipajući ga po tijelu pokušava da iskali svoj bijes.)

Mlađi čovjek Nije to što misliš oče! Kunem se da nije!

Stariji čovjek Ako je tako što se plašiš konjino! (Nastavlja da ga štipa.) Obraz si mi uprljao. Nisi se mogao strpiti još jedan mjesec! Da si svoj kaiš (učkur) savladao ovo ti se ne bi o glavu obilo? Kako ćemo izać među ljude, poslije ovoga? Prozvat će nas ,,Porodica opuštenog učkura”. Bestidniče! Sve si nas doveo u opasnost svojim nestrpljenjem. Čast i ugled ćeš mi proćardati! Zahvaljujući tebi pominjat će nas kao porodicu koja je sve dovela u opasnost! Ljudi će nas izbjegavati… Neće nam vjerovati! Zaobilazit će nas!

Mlađi čovjek Tata nisam kad ti kažem!

Mlađa žena (Uplakano.) Nismo oče! Nismo ništa strašno uradili! (Stariji čovjek zastaje na trenutak… Shvata da je pretjerao.)

Starija žena (Uzima sina iz muževljevih ruku.) Kaže da nije. Pusti ga… (Čovjek pušta sina. Neko vrijeme se odmara, smiruje.)

Stariji čovjek (Opet odlučno.) Ako je tako, moramo biti sigurni. Idi zovi babicu… Hajde mrdni! Ne gubi vrijeme! Brzo!

Starija žena Šta da kažem?

Stariji čovjek (Ćuti, razmišlja neko vrijeme.) ,,Mlada nam je sumnjiva. Bilo bi dobro da je pogledaš… Hoćemo da budemo sigurni.” reci. Ali ne zaboravi da kažeš da su bolovi počeli maloprije… Nemoj da misli da smo gubili vrijeme! (Žena se pokriva preko glave i izlazi napolje. Mlađa žena tiho plače, neutešno… Ostali čekaju zabrinuto.)

ZAVJESA

Drugi čin

II

(Mlađa žena sjedi u svojoj sobi, tužna i zabrinuta. Mlađi čovjek sjedi blizu žene, zamišljen. Kao da traži rješenje... Starica sijeda na svoje mjesto pogleda uprtog u vrata, čeka... Stariji čovjek šeta kroz kuću, povremeno bacajući pogled kroz prozor... Starac spava... Ulazna vrata se otvaraju i žena ulazi. )

Stariji čovjek Šta bi?

Starija žena Rekoh.

Stariji čovjek Šta reče?

Starija žena Dolazi.

Stariji čovjek Zašto nije došla sa tobom?

Starija žena Stražar... Izgleda da mora da javi stražaru...

(Starija žena ide do snahe... Iako ukrućeno, miluje snahu po kosi kako bi je utješila)

Mlađa žena Je li došla?

Starija žena Doći će... je li se šta desilo dok me nije bilo?

Mlađa žena Ne!

Starija žena Samo da ne bude ono od čega strepimo.

Mlađa žena Ako Bog da.

Starija žena Možda nisu porođajni bolovi.

Mlađa žena Ako Bog da.

Starija žena Nisi mi se naljutila, je li?

Mlađa žena Imam li prava da se ljutim?

Starija žena Šta da radimo? Morali smo što prije javiti. Ja ili neko drugi, nebitno... jedno je moralo otići da javi....

Mlađa žena Znam.

(Tišina)

Mlađa žena Plašim se.

Starija žena Šta možemo!

Mlađa žena Mnogo se plašim...

(Stariji čovjek usplahireno dolazi do žene jer je sa prozora ugledao da babica dolazi.)

Stariji čovjek Dolaze!

(Stariji čovjek i žena otvaraju vrata.)

Starija žena Dobro došli!

Stariji čovjek Izvolite.

(Prvo babica a zatim prvi stražar ulaze unutra.)

Babica Dobro jutro.

Prvi stražar Dobro jutro.

Stariji čovjek Dobro jutro.

Mlađi čovjek I vama taođe.

Starija žena I tebi.

Starica Dobro došla čedo.

(Babica ljubi staricu u ruku.)

Starica Da dočekaš i tebi da ljube.

(Mlađi čovjek ljubi babici ruku.)

Babica Zdravo bio sine.

Mlađi čovjek Nisu porođajni bolovi...

Babica Nadam se.

Starija žena Želiš li nešto da popiješ?

Babica U ovakvim situacijama vrijeme je najvažnije... Da ne zakasnimo... Jer... Ako ne bude ono čega se plašimo popićemo tu kafu prije nego odem.

Starija žena Nadam se.

Babica Naravno. Gdje je mlada?

(Starija žena ide ispred a babica za njom)

Stariji čovjek (Prvom stražaru) Na nogama ste!

(Prvi stražar sijeda. Babica prilazi mladoj. Pomiluje je po kosi.)

Babica (Starijoj ženi) Ti izađi!

(Starija žena odlazi kod ostalih.)

Babica Kako si kćeri?

Mlađa žena (Drhtavim glasom.) Hvala, dobro sam.

Baica Najprije da popričamo...

Mlađa žena Može.

Babica Ali sve što pitam pravo da mi odgovoriš. Hoćeš li?

Mlađa žena Hoću.

Babica Kada ste imali intimne odnose?

Mlađa žena Sredinom decembra.

Babica Je li bilo nečeg među vama prije toga? Kao ljubljenje i slično. Ne smiješ kriti od mene, ako ste bili nesmotreni i otišli malo više od toga.

Mlađa žena Ne krijem!

Babica Pitam za tvoje dobro...

Mlađa žena Kunem se, ne krijem ništa.

(Babica na prstima broji. Još jednom broji.)

Mlađa žena Tetka, strah me je.

Babica Nema čega da te je strah... Niste pogriješili sa vremenom. Kada se izračuna do porođaja ima još mjesec dana...

Mlađa žena Ako Bog da.

Babica Ako ćeš sada da se porodiš znači da ste intimne odnose imali mnogo prije... (Opet broji.) Da, tačno... Ali da znaš, pogrešan račun će ti se vratiti i iz Bagdada. Ako od mene nešto ne skrivaš, ovo ti nisu porođajni bolovi. (Gleda je sa sumnjom.)

Mlađa žena (Shvata da babica sumnja.) Ne krijem... Kunem se da govorim istinu. Svakako nismo ni mogli biti zajedno. Porodice nam nisu dale ni iz daleka da se vidimo. A kamo da nam dozvole da ostanemo nasamo.

Babica Kćeri moja može li barut stajati pored vatre? Još ako se desio jedan tako strašan događaj...

Mlađa žena Jesi li i nju ti gledala?

Babica Nisam dušo... Em jesam li ja toliko stara? To je bilo baš davno... Kada je moja baba bila mlada. Ali od tog dana tako se nešto nije desilo... Nadam se da se nikad više neće ni desiti.

Mlađa žena Ako Bog da.

Babica Izgleda da si prestala da se plašiš.

Mlađa žena (Još uvijek se plašeći.) Jesam.

Babica Neka si... Svakako nam strah ništa ne pomaže. Sada te možemo pregledati. Da bi smo baš bili sigurni... Lezi! Tu gdje si... Ispruži se, ispruži se...

(Mlađa žena liježe na stranu.)

Babica Na leđa...

(Mlađa žena liježe na leđa tako što glavu okreće prema publici.)

Mlađa žena Je li ovako?

Babica Da. Povuci noge prema stomaku... Obije.. Podigni suknju... Vrlo dobro..

(Babica podiže suknju mlađoj ženi malo više..)

Babica Podigni dupe... Podigni, podigni. (Skida gaćice mladoj ženi.) Bravo... Nema čega da se plašiš.. (Savija se, provjerava rukom. Pipa je po stomaku... I opet iznova pregleda... Ustaje.) Obuci se.

(Mlađa žena se oblači, ustaje na noge i prekrštenih ruku čeka.)

Babica Kada je bio prvi bol?

Mlađa žena (Vidno laže.) Malo prije nego smo vam javili...

Babica (Ljuteći se.) Da ni slučajno nisi lagala! Kada su počeli? Moram znati... Ja moram znati... Drugi ne moraju znati, ali ja moram! Nadam se da nisi ni maloprije slagala! To je pravilo... Moram da javim... Šta da radim? Žao mi je! (Prvom stražaru.) Ti čekaj ovdje!

(Babica polako izlazi. Starija žena za njom zatvara vrata. Svi su tužni. Starac spava... Mlađi čovjek odlazi do svoje žene. Mlađi čovjek i mlađa žena zagrle jedno drugo.)

Starac (Budi se. Gleda naokolo. Nastavlja govor tamo gdje je stao.)

Mene da pitate to je bilo čudno, moj brat nije umro sam od sebe. Ubili su ga! Bezosećajno su ga uništili! (Odjednom je ugledao prvog stražara.) Vi stražari! Vi!... (Podiže ruku prema prvom stražaru kao da mu prijeti.) Vi ste ga ubili! Vi! Svojim rukama ste ga udavili!.. Ubice!.. Stražari ubice!

(Starica pokušava tiho da ućutka muža.)

MRAK

III

(Napeto čekanje traje... Prvi stražar pokušava da shvati zašto mu se starac ljuti... Starca su ućutali ali on i dalje ljutito pogleduje prvog stražara... Stariji čovjek hoda i povremeno pogleduje sa prozora...)

Stariji čovjek Dolaze!

Starija žena (Starici.) Svakako možeš da hodaš... I ti ustani... I tako ćemo ih ispoštovati.

Stariji čovjek Ne diraj mi majku!

Starac Udavili su ga! Ubice! Stražari ubice!

Starica Ovo nisu ti stražari. Sve si pomiješao...

Starac Nisam pomiješao... Jedan je bio ovaj! Znam da si bio ti, izdajniče! Izdajniče! Stražar ubica!

Prvi stražar (Starcu.) Oče, koga smo mi to udavili? Ja nikog nisam udavio! (Ostalima.) Šta kaže ovaj bre!?

Stariji čovjek (Prvom stražaru, tiho.) Otac je puno ostarao. Ostarao je toliko da misli da se sada dešava nešto što je bilo prije mnogo godina... Ne slušaj ga!

Starac (Istpim tempom.) Stražar ubica! Stražar ubica! Stražar ubica!

Prvi stražar Puko je!

Starac Stražar ubica! Stražar ubica!

Prvi stražar Ali ovo ovako ne može!

Stariji čovjek (Pogleda u prvog stražara kao da kaže ja ću to riješiti. Okreće se prema ocu.) Oče ućuti više! Ćuti! (Ostalima.) Došli su.

(Starac ljutiti, ućuta. Svi se upute prema vratima, i starica sa njima. Stariji čovjek otvara vrata.)

Stariji čovjek Izvolite.

Starija žena Dobro došli.

Starica Dobro nam došli.

(Članovi sudskog vijeća, redom: predsjednik, ženski član, muški član, babica i za njima na kraju ulazi drugi stražar.)

Predsjednik Zdravo!

Ostali Zdravo!

Izvolite.

Dobro došli!

Starac (Svojoj ženi pokazuje drugog stražara na način da ne vide ostali.) Evo drugi je ovaj!

(Starica objašnjava starcu da će se čovjek naljutiti)

Starija žena Gdje bi ste da sjednete?

Predsjednik (Pregleda unutrašnjost kuće.) Ovako na neko malo visočije mjesto da sjednemo. Tako i treba svakako...

Stariji čovjek (Pokazuje rukom.) Da li vam ovjde odgovara?

(Predsjednik i ostali članovi malo pogledaju... Članovi klimajući lgavom odobravaju .)

Predsjednik Odgovara....

(Predsjednik i članovi sjedaju. Prvi i drugi stražar stoje pored vrata. Starac pažljivo gleda u stražare i članove sudskog vijeća.)

Predsjednik Donesite stočić!

(Stariji čovjek i starija žena uzimaju stočić i stavljaju ispred njega.)

Stariji čovjek Treba li vam još nešto?

Predsjednik Dok pričam mogu mi se usta osušiti. Donesite nam i malo vode! I neka bude dovoljno čaša!

(Starija žena donosi jedan bokal i nekoliko drvenih čaša i spušta na sto.)

Predsjednik Zdravo bila kćeri... Gdje je mlada?

Starija žena Da dođe?

Predsjednik Odmah! Da ne gubimo vrijeme...

Starija žena (Sinu.) Ja ću je zvati.

(Starija žena odlazi. Zove mlađu ženu.)

Predsjednik Dok mlada ne dođe ništa se ne može pričati! (Starici.) Zar nije tako?

Starica Tako je!

Predsjednik Možete svi da sjednete... Onog koga budemo pitali doćiće i na nogama nam odgovarati... jeste razumjeli?

Ostali Razumjeli.

Predsjednik (Ostalim članovim.) Da počnemo?

(Ostali klimajući glavom potvrđuju.)

Starac (Tiho svojoj ženi.) Konačno će suditi stražarima!

(Starica prstom pokušava da ga ućutka. Mimikom pokušava da mu objasni da će se mlada poroditi prije vremena.)

Starac Naša mlada! Ubice!

Starica Ćuti!

Predsjednik Prije nego smo došli ovdje svratili smo do korita... Znate da kada se korito napuni otopljenim snijegom opasnost je prošla. Ali s tugom možemo reći da smo vidjeli da nedostaju još dva prsta do punog korita. (Pokazuje rukom.) Što znači da će danas, a najkasnije sutra ta praznina dopuniti i opasnost proći. Eto tada će, oni što su otišli početkom zime, sa svom djecom, sa brašnom, šećerom i solju, povrćem, mesom i svim ostalim potrebštinama doći i biće sa nama približno tri mjeseca, to jest dok ne padne prvi snijeg... Pravićemo svadbe, imati porođaje, zabave... Kada padne prvi snijeg one koje su se porodile sa svojim muževima i ostalima otićiće odavde... Sve do sledećeg ljeta, radiće i štedeće za one koji ostaju ovdje i kako bi mogli udobno da prezime zimu... Poslije će opet doći... Pa opet otići... Maloprije je gospođa babica došla do nas i ispričala nam nešto što nismo očekivali.

(Muški član pokazuje znake da će kašljati... Starija žena kao po navici mu pruža jedan jastuk... Muški član zabada glavu u jastuk i nečujno kašlje... Ujedno pročisti grlo... Vraća jastuk starijoj ženi...)

Predsjedink Sa žaljenjem mogu da izjavim da se približno 50 godina nismo sreli sa ovakvom situacijom. Porođaj prije vremena. Tužan sam kao i ostali članovi. Ali tu nema šta da se uradi. Ispoštovat ćemo pravila! Zato što je ovo situacija vezana za sigurnost života svih ljudi... i sada da ne bismo gubili previše vremena... (Babici.) Kada su ti javili?

Babica (Ustaje na noge.) Maloprije..

Predsjednik Da... Poslije?

Babica Odmah sam doša i pregledala je... Poslije sam javila vama. Sa tugom mogu da kažem da će mlada da se porodi...

Predsjedink Jesi li sigurna?

Babica Naravno.

Predsjednik Možeš da pogledaš opet.

Babica Nema potrebe... Zato što svi simptomi to potvrđuju.

Predsjednik Možeš da sjedneš. Vi! (Mlađi čovjek i mlađa žena ustaju na noge.) Ustanovili smo da više od jednog mjeseca je potrebno za normalan porođaj... A vi ste prije nego je prošla opasnost došli u tu situaciju. Ovo je živote ostalih dovelo u opasnost, zar ne znate da je to najveći zločin?

Mlađi čovjek Znamo...

Mlađa žena Znamo..

Mlađi čovjek Ali ovo nije naša krivica?

Predsjednik Šta to znaći?

Mlađi čovjek Proračun su napravili stari. Rekli su taj i taj dan će biti... I tog dana smo imali intimne odnose... Sve do te noći ženu sam mogao vidjeti samo iz daleka... Ni jednom se nismo sastavili...

Stariji čovjek Uvaženi predsjedniče, ako dozvoljavate želim vam nešto reći..

Predsjednik Recite, kratko...

Stariji čovjek Moj sin govori istinu... Sprečavali smo ih da se sasatave prije određenog dana...

Starija žena Nismo im dozvoljavali ni za ruke da se uzmu..

Predsjednik Nema pričanja bez dozvole... Jeste razumjeli?

Starija žena Razumjela sam predsjedniče...

Predsjednik Da pretpostavimo da se sve desilo tačno na vrijeme.. Ne mogu da shvatim šta ćete postići sa tim.

Mlađi čovjek Ovo je prijevremeni porođaj.

Babica (Ustaje na noge.) Tako je predsjedniče, ovo je prijevremeni porođaj..

Mlađi čovjek Znači da mi nismo krivi...

(Tišina.)

Predsjednik Ovako ili onako, kakve tu ima razlike? Mi ovdje ne raspravljamo je li porođaj prijevremena ili poslije. Nama je bitan kraj... U ovom trenu, to jest prije nego je prošla opasnost tvoja žena se bliži porođaju... To je ono što nas interesuje... Za ovo sada se postupak zna... (Tiho dobija odobrenje od ostalih članova.) Ova mlada žena će se čas prije staviti u sanduk i zakopati u zemlju! Volio bi da znate da ova odluka i nama pada teško...

Mlađi čovjek Predsjedniče...

Predsjednik Više ništa nije ostalo za raspravu... Zato što se ova mlada žena svakog trenutka može poroditi... Ima li potrebe da vas podsjećam šta ovakav događaj može da izazove? Vidite, ako babica u vezi porođaja ima nešto da doda, neki neosporan prigovor, može se uzeti u obzir... (Babici.) Zato što u ovakvoj situaciji pravo na prigovor imate samo vi... Imate li bilo kakvo viđenje?

Babica Ne predsjedniče...

Predsjednik Neka se sprovede zakon bez gubljenja vremena!

Starac Ovi ne sude stražarima!

(Stariji čovjek i starica mimikom ućutkuju starca.)

Mlađi čovjek Moja supruga će biti kažnjena zbog stanja za koje nije kriva... Šta kažeš, pravila su takva... Mi ništa nismo uradili mimo pravila. Svadbu, prvu bračnu noć, sve se desilo tačno na vrijeme...

Predsjednik (Ljuti se.) Ali mi smo o ovome već pričali, dijete moje... Prvi put vidim da se neko ovako suprostavlja. Kako ne pomisliš na sinove ove zemlje koji su otišli na privremeni rad. Oni se ničemu ne suprostavljaju! Kako su ovdje bili poslušni tako su nastavili da budu i tamo gdje su otišli. Ako je riječ nespokojstvo izbrisana iz našeg rečnika to je zahvaljujući poštovanju i primjenjivanju pravila ponašanja. (Ljutito) A šta ti želiš reći! Da se raspravljamo o pravilima a da ovoliki narod umre, je li?

Mlađi čovjek (Emotivno.) Ne želim da ljudi umru! Ali ne želim ni moja žena da umre!

Predsjednik Mladiću, razumijem tvoju tugu.. I mi smo bili mladi.. I mi smo voljeli... Ali da bi drugi ljudi živjeli, mora se biti požrtvovan...

Mlađi čovjek (Plačno.) Porođaj ne može odmah da se desi! Molim vas sačekajte još malo...

Predsjednik Tako nešto nije moguće... Ne mogu dovesti u opasnost stanovnike cijelog sela. Ili tvoja žena ili narod... Svi mi... Drugo nema! Ako postoji način koji će sve spasiti, zašto ga ne bi primijenili? (Odlučno) Sudska odluka se odmah mora primijeniti... Pravila će se ispoštovati! Šta bismo da ti se žena počne porađati? Dovoljan je samo jedan vrisak tokom porođaja! A šta bismo sa bebinim plačom? Je li misliš da se planine ne bi sručile na nas? (Odjednom oštrije) Ako nastaviš da pričaš i nad tobom ćemo primijeniti isti zakon kao i nad ženom ti. Ćuti više!

Mlađi čovjek Predsjedniče...

Predsjednik Opominjen te! Ne zaboravi! Ako je jedna riječ, srebra vrijedna onda je ćutanje zlato! Tako je to vijekovima... (Daje znak stražarima da priđu.)

Starac Oni ne sude stražarima! Oni neće ubice već će nevine pokopati!

Predsjednik Šta ovaj priča?

Starac Čovječe, sudi onima što su mi brata ubili!

Predsjednik Šta ti to pričaš?

Starac Sudi ubicama čovječe! Ako smiješ da stisneš, njima sudi! Ali ne smiješ! Odmah bi te ubili!

Predsjednik (Stražarima) Zavežite usta i ovome!

(Prvi stražar pokušava da mu sveže usta velikom krpom koju je donio sa sobom.)

Predsjednik Brže to malo!

Starac (Opire se vezanju) Sada bolje shvatam svog brata... Mnogo ga dobro razumijem!

Predsjednik (Drugom stražaru) Pripremite i nju!

Drugi stražar Razumijem!

(Drugi stražar odlazi da mladoj veže usta)

Predsjednik Iznenadio si me mladiću.. Ali opraštam ti jer ću ti oduzeti na bol kroz koji prolaziš...

Drugi stražar (Svezao je mlađoj ženi usta i ruke na leđima.) Predsjedniče gotovo je!

Predsjednik (Pokazuje rukom da joj se vežu i oči.) Radi posao kako treba!

(Drugi stražar joj veže i oći... Mlada se trese od straha.)

Predsjednik Uredu je... (Ostalima.) Odavde niko ne smije izaći! Dok sve ne završimo niko ne smije napustiti kuću... (Prvom stražaru) Ti ćeš ostati ovdje. (Ostalim članovima) Hajde ustajte! Moramo posvjedočiti tom događaju...

(Predsjednik i članovi vijeća ustaju na noge. Drugi stražar se muči vodeći mlađu ženu. Žena se opire... Jekom daje do znanja da ne želi ići.

Nakon što ga je predsjednik opomenuo drugi stražar maltene ženu vuče do vrata. Za njima lagano idu predsjednik i članovi... Dok ostali smireno čekaju mlađi čovjek, da ga ostali ne vide, uzima kutiju sa mecima i stavlja jedan u pušku.)

Mlađi čovjek (Podiže pušku u vazduh) Stanite!

(U jednom trenutku svi stanu... Izneneađeni)

Predsjednik Šta žeeliš da uradiš sine?

Mlađi čovjek Rekao sam da stanete!

Ženski član Šta ovo znači?

Muški član Šta radi ovaj?

Mlađi čovjek Ne tjerajte me da povučem obarač!

Predsjednik Zar bi mogao?

Ženski član Ako povučeš obarač zar puška neće pući?

Muški član Ako pukne.... Bože moj!

Predsjednik Ali... ali svi ćemo umrijeti!

Mlađi čovjek Da... umrijet ćemo! Ili će moja žena živjeti ili ćemo svi zajedno crći!

(Tišina)

Stariji čovjek Spusti to oružje...

Starija žena Je li želiš i nas da ubiješ?

Mlađi čovjek Tata vi mi se ne miješajte!

Stariji čovjek Kako da se ne miješamo sine? Dođi sebi..

Mlađi čovjek A da mi žena umre... Moram učiniti sve kako bi moja žena i još nerođeno dijete živjeli!

Stariji čovjek A šta možeš uraditi?

Starica Svi ćemo umrijeti!

Starija žena Još si mlad... Kao da nema još žena... Ti si bitan... Dijete, i druga žena ti ga može roditi...

Starica Postat ćeš ubica svojih roditelja!

Starac Ponosim se svojim unukom!

Mlađi čovjek Ne razumijete me... (Predsjedniku) Da niko nije mrdnuo! Vratite se na mjesta... Prolazi rekao sam, brže!

(Predsjednik i članovi sijedaju na svoja mjesta. Drugi stražar vraća mladu na staro mjesto. Nakon što mlađi čovjek zatraži stražar odvezuje ruke, usta i oči mlađoj ženi. Tišina.)

Predsjednik Usta su mi se osušila... Mogu li malo vode da popijem?

Mlađi čovjek Popij!

(Predsjednik pije vode... i ostali članovi piju vodu.)

Predsjednik Šta će biti sada?

Ženski član Šta čekamo?

Mlađi čovjek (Prvom stražaru) Ti! Tata i ti... Idite da pogledate korito! Da vidimo koje je stanje! Ne gubite vrijeme!

(Stariji čovjek i drugi stražar izlaze.)

Starac Da sudimo i stražarima!

(Starica utiša starca. Svi čekaju. Posebno predsjednik i članovi. Stariji čovjek i prvi stražar dolaze.)

Stariji čovjek Jedan prst!..

Prvi stražar Da, još jedan prst.

Mlađi čovjek Svakako joj se bolovi više nisu javljali... Možda je babica i pogriješila! Ovo nisu porođajni bolovi... Zbog vašeg nestrpljenja zamalo mi je žena umrla... Evo vidite... Ima li bolove?

Predsjednik Sine šta radiš? Je li babica laže? Hajde mi! A majka ti, otac... Svi će umrijeti! Zar ti njih nije žao?

(Odjednom mlađa žena se savija od bola.)

Predsjednik Aman Bože moj!

Babica Ova žena će se poroditi!

Mlađi čovjek (Prvom stražaru) Veži joj usta!

(Prvi stražar joj veže usta.)

Mlađi čovjek Povedi je u sobu...

(Dok prvi stražar vodi ženu starac od zadovoljstva plješće rukama.)

Mlađi čovjek (Babici.) Prođi... Mama i ti joj pomozi...

Babica (Ženi) Donesi jedan lavor sa toplom vodom! Brzo!

Mlađi čovjek Brže mama!

Predsjednik (Prestravljeno) A bebin plač!

Predsjednik Svi ćemo umrijeti!

Ženski član Umrijet ćemo!

Muški član Umrijet ćemo!

Starac Ja sam svakako došao da umrem...Nebitno. Sada bolje razumijem svoga brata... I ja bih da viknem prije nego umrem... Hoću da vičem! Sada odmah!

Starica Ni slučajno! Ni slučajno da nisi nešto tako uradio!

Stariji čovjek Oče ja sam tvoj sin!

Starija žena Izgleda nam je došao kraj.

Stariji čovjek Hoćeš da izazoveš moju smrt! (Rukama zatvara očeva usta.)

Starija žena (Sinu) Ja sam te podigla... Jesam li te podnjivila da bi me ubio! Ne halalim ti svoje mlijeko i svoj trud!...

Mlađi čovjek Ćutite!

(Babica daje znak prvom stražaru da izađe. Prvi stražar odlazi kod ostalih. Drugi stražar neprimjetno prilazi mlađem čovjeku. Baš u trenutku da ga uhvati za ruku mlađi čovjek ga primjećuje i kundakom ga obara na pod.)

Mlađi čovjek Ni slučajno! Ni slučajno da nisi više tako nešto probao!..

Starac Lave dedin!

Predsjednik (Prvom stražaru) Glupane!

Mlađi čovjek Jesi li razumio?

Prvi stražar Jesam.

(U sobi mlada leži glavom prema publici. Porođaj se odvija u tišini... babica mimikom govori starijoj ženi šta treba da čini...)

Ženski član (Uplašeno) Ali.. bebi treba držati zatvorena usta stalno... Počet će da viče bez prestanka...

Predsjednik Bebi se trebaju držati usta sve dok se korito ne napuni...

(Jecaji mlade se pojačavaju. Jecaji su prigušeni i kao da dolaze iz dubina. Jecanje odjednom staje. Babica podiže bebu sa rukom preko njenih usta. Beba joj sklizne iz ruku u lavor... Čuje se nevjerovatan dječiji vrisak... Zaglušujuća vriska se nastavlja sve dok babica opet ne uhvati bebu...

Potpuna tišina...

Čuje se odjek dječijeg plača...

Opet tišina...

Svi u strahu isčekuju buku lavine... Neki se mole... Nema ni jednog predznaka lavine,)

Predsjednik Nema je!

Ženski član Izgleda da neće pasti.

Muški član Daj Bože!

Mlađi čovjek Ćutite!

(Ćute neko vrijeme)

Starac (Uspijeva da se otrgne starici, uzima pušku iz ruku mlađeg čovjeka i otvara vrata. Uz nevjerovatan krik, urlanje puca iz puške.)

U jeeeeeeeeeee!

(Nakon nekog vremene čuje se eho urlanja.

Zatim pucnja.

Isčekivanje u strahu zamjenjuje radost...

Uz zvuk puške čuju se zvuk goča i zurle...)

ZAVJESA